Γιάννης Καραλής (μουσικοσυνθέτης)

Ο **Γιάννης Καραλής** (27 Δεκεμβρίου 1951)  είναι Έλληνας μουσικοσυνθέτης - στιχουργός - παραγωγός.

## Βιογραφία
Γεννήθηκε στην Αθήνα. 

Από παιδί είχε πάθος με τη μουσική, έπαιζε κιθάρα και αργότερα με τους φίλους του έφτιαξαν ένα ροκ συγκρότημα που έπαιζε στον ήχο των Beatles και Rolling stones. Σπούδασε στην Φαρμακευτική Σχολή του Πανεπιστημίου Αθηνών, αλλά την εγκατέλειψε και συνέχισε να σπουδάζει, με υποτροφία στο Ελληνικό Ωδείο, κλασική κιθάρα όπου και αποφοίτησε σαν διπλωματούχος σολίστ.

Γύρω στο 1977 έδινε ρεσιτάλ και δίδασκε κλασική κιθάρα, ενώ συνέχιζε να γράφει μουσική και στίχους για τραγούδια.

Λίγο αργότερα τον έφεραν σε επαφή με τον Μάνο Χατζιδάκι, ο οποίος άκουσε τα τραγούδια του και του άνοιξε την πόρτα των στούντιο του Δεύτερου Προγράμματος της Ραδιοφωνίας για να ηχογραφηθούν και να μεταδοθούν τα πρώτα του τραγούδια, από την εκπομπή «Studio B». Τότε έγινε η αρχή και ακολούθησε το πρώτο του τραγούδι στην Columbia, με την Άλκηστη Πρωτοψάλτη και τίτλο «Πάει η αγάπη μου».

## Τα πρώτα χρόνια
Ακολούθησαν πολλά τραγούδια σε δικούς του στίχους και μουσική, τα οποία έγιναν χρυσά και πλατινένια. Όπως αναφέρει ο συνθέτης, «αντιπαθώ την ανιαρή μέση οδό και προτιμώ τα άκρα». Έχει γράψει τραγούδια για τους περισσότερους Έλληνες ερμηνευτές της εποχής του: Γιώργο Νταλάρα, Ελένη Βιτάλη, Γλυκερία, Άλκηστη Πρωτοψάλτη,  Βασίλη Καρρά, Πασχάλη Τερζή, Πίτσα Παπαδοπούλου, Λίτσα Διαμάντη, Σταμάτη Γονίδη, Στέλιο Ρόκκο, Ρίτα Σακελλαρίου, Δούκισσα, Καίτη Γκρέυ, Αλέκο Ζαζόπουλο, Χρήστο Δάντη,  Καίτη Γαρμπή, Κωνσταντίνα, Τάνια Τσανακλίδου, Κώστα Μπίγαλη, Παιδιά από την Πάτρα, Λίτσα Γιαγκούση, Άγγελο Διονυσίου, Κατερίνα Στανίση, Δημήτρη Κοντολάζο, Οπισθοδρομική Κομπανία, Γιώργο Γερολυμάτο, Λευτέρη Πανταζή, Χρήστο Αντωνιάδη, Πωλίνα και άλλους.

## Η αναγνώριση και οι επιτυχίες
Το 1990 εμφάνισε τον Χρήστο Δάντη, για τον οποίο έγραψε το ντουέτο με την Πωλίνα «Push ups» και ακολούθησε ο δίσκος «Δακτυλικά αποτυπώματα» (πλατινένιος) και αργότερα τα πρώτα χρυσά άλμπουμ της καριέρας του. Από τις συνεργασίες αυτές, το τραγούδι του Γιάννη Καραλή «Αμάν» (1991) κυκλοφόρησε σε τέσσερα ευρωπαϊκά κράτη και εμφανίστηκε στο MTV και στο MCM, όπως ακριβώς συνέβη και με τα τραγούδα του «Κάποιος σ’ αγαπάει» (1994) και «Πάει η αγάπη μου» (1991). Το 1992, εμφάνισε και καθιέρωσε τη Λίτσα Γιαγκούση, για την οποία έγραψε μεγάλες επιτυχίες, ενώ παράλληλα έγραψε το δίσκο «Πρόβα», όπου πρωτοεμφανίστηκε η Καίτη Γαρμπή.

## Θέατρο - Ραδιόφωνο - Τηλεόραση
Ο Γιάννης Καραλής έχει γράψει μουσική και για το θεατρικό έργο «Σταυροφορίες» του Νίκου Τσιφόρου σε διασκευή Γιώργου Λαζαρίδη, το «Μία Μαρία...σε τιμή ευκαιρίας», καθώς και για το «Peter Pan» σε διασκευή του Κώστα Ποταμίτη κ.ά.

Επίσης, έγραψε μουσική για τηλεοπτικές εκπομπές, όπως «Προσκλητήριο της Μάνας» (1979), «Το μεγάλο παιχνίδι» (1979), «Καμπαρέ Μαξίμ» (1979), «Ουράνιο τόξο» (1983), «Πρόβα» (1986), «Ας Περιμένουν οι Γυναίκες» (1989), καθώς και σήματα για ραδιοφωνικές εκπομπές.

Στον τόμο «200 Διαχρονικά Ελληνικά Τραγούδια», που εκδόθηκε το 1994 από τον μουσικολόγο Γιώργο Νοταρά, περιλαμβάνεται η σύνθεσή του Γιάννη Καραλή «Με τελείωσες».

Το 1989 εμφανίστηκε σαν παραγωγός πίσω από το μικρόφωνο του ραδιοφωνικού σταθμού ΣΚΑΪ και από την εμπειρία του αυτή έγραψε το τραγούδι «Ράδιο αγάπη μου» και το εκκεντρικό «Όλοι τα παίρνουνε».

Το 1994 έλαβε το πρώτο βραβείο του μουσικού διαγωνισμού «Ποπ Κορν» για τους στίχους στο τραγούδι «Ψάξε με».

Η πιο σημαντική παράλληλη ενασχόλησή του ήταν η διαφήμιση, αφού έγραψε περισσότερα από 130 διαφημιστικές μελωδίες και πολλές ραδιοφωνικές διαφημίσεις.

Το 1996 τιμήθηκε με το πρώτο πανελλήνιο βραβείο ραδιοφωνικής διαφήμισης για τη δημιουργία του διαφημιστικού του χαρτιού Diana.

Την επόμενη χρονιά συνεργάστηκε με τη Walt Disney και έγραψε τους ελληνικούς στίχους για το τραγούδι «Go the distance», που τραγούδησε ο Διονύσης Σχοινάς στην ταινία «Hercules», ενώ το 2006 έγραψε το «The adaptation for the end title song ROUTE 66», που τραγούδησε ο Σάκης Ρουβάς στην ταινία «Cars». Την ίδια χρονιά εμπνεύστηκε από μερικές από τις παλαιότερες επιτυχίες του και συνέθεσε μια σουίτα για κλασική κιθάρα. Έτσι γεννήθηκε το Odyssey, ένα άλμπουμ που κυκλοφόρησε και διεθνώς. Ένα χρόνο μετά τη διεθνή κυκλοφορία του, η σύνθεση του Γιάννη Καραλή «Eclipse» αντιγράφτηκε από την Universal Turkey χωρίς την άεια του συνθέτη και με προσθήκη στίχων και φωνής από την τραγουδίστρια Σεζέν Ακσού μετετράπη αυθαίρετα στο τούρκικο τραγούδι «Adi Bende Sakli», που σημείωσε τεράστια επιτυχία και πάνω από 1.500.000 πωλήσεις. Μόλις ο συνθέτης ενημερώθηκε για την παραβίαση των πνευματικών του δικαιωμάτων, υπέβαλε μήνυση και το Δικαστήριο της Τουρκίας αποφάσισε κατά των παραβατών, που άσκησαν έφεση και το Εφετείο δικαίωσε και πάλι τον συνθέτη.

Το 1999 έγραψε τη σύνθεση για βιολί «Diana blue», που περιλαμβάνεται στο άλμπουμ του σολίστα Νίκου Χατζόπουλου «Cosmos», που επίσης κυκλοφόρησε διεθνώς.

Τα χρόνια που ακολούθησαν και μέχρι σήμερα, ο Γιάννης Καραλής εξακολούθησε να γράφει τραγούδια.

## Δισκογραφία
Μερικά από τα άλμπουμ, στα οποία ο Γιάννης Καραλής συμμετείχε γράφοντας μουσική και στίχους, είναι τα:

* Άλκηστις Πρωτοψάλτη – Απλά Τραγούδια (1977) (Minos-Emi)
* Θέμης Ανδρεάδης – Ο Θέμης Που Πάει Παντού (1978) (Minos-Emi)
* Ελένη Ροδά- Μπράβο σου (1978) (Pan-Vox)
* Δημήτρης Ψαριανός -  Υπάρχει Κίνδυνος και Θέμα (1983) (Lyra)
* Σοφία Σακοράφα – Ρυθμός Και Κίνηση (1983) (Lyra)
* Γλυκερία – Τραγούδι Αισθηματικό  (1985) (Lyra)
* Γιώργος Γερολυμάτος – Σ’ αγαπώ  (1986) (Waltdisney/Sony Music)
* Λίτσα Διαμάντη – Έχεις τρελάνει κόσμο (1986) (Minos-Emi)
* Ελένη Βιτάλη – Ώρα Ελλάδας (1986) (Minos-Emi)
* Πίτσα Παπαδοπούλου – Αργά τη Νύχτα (1986) (Minos-Emi)
* Γιώργος Νταλάρας – Ζωντανή Ηχογράφηση Από το «Περοκέ» (1986) (Minos-Emi)
* Κατερίνα Στανίση – Ένας στους δυο απόψε χάνει (1987) (Polydor/PolyGram)
* Θανάσης Κομνηνός – Ήρθε η ώρα (1987) (Minos-Emi)
* Κατερίνα Στανίση - Στάσου πλάι μου (1988) (Polydor/PolyGram)
* Γιώργος Γερολυμάτος – Κινδυνεύω (1988) (Waltdisney/Sony Music)
* Δημήτρης Κοντολάζος – Όλα Είσαι Εσύ (1988) (Polydor/PolyGram)
* Πωλίνα – Κόντρες (1988) (Waltdisney/Sony Music)
* Καίτη Γαρμπή – Πρόβα (1989) (Waltdisney/Sony Music)
* Τζίνα Σπηλιωτοπούλου – Όλα Για Το Φουστάνι (1989) (Waltdisney/Sony Music)
* Χρήστος Δάντης- Δακτυλικά Αποτυπώματα (1990) (Waltdisney/Sony Music)
* Λίτσα Διαμάντη – Λέει…Λέει (1990) (Minos-Emi)
* Πωλίνα – Καλή Επιτυχία (1990) (Waltdisney/Sony Music)
* Πωλίνα – Στην Πολυθρόνα την Bamboo (1991) (Columbia/Sony Music)
* Χρήστος Δάντης- Αμάν (1991) (DCA/BMG)
* Πωλίνα – Φοβερό (1992) (Columbia/Sony Music)
* Έφη Σαρρή- Όλο και πιο πολύ (1992) (Minos-Emi)
* Σάκης Μπουλάς – Ζαμανφού (1992) (Columbia/Sony Music)
* Λίτσα Γιαγκούση – Λέω Μήπως, Μήπως Λέω (1993) (RCA/BMG)
* Δούκισσα – Οι μεγάλοι έρωτες  (1993) (Philips/PolyGram)
* Βασίλης Καρράς – Πώς Τολμάς (1993) (Minos-Emi)
* Χρήστος Δάντης- Άλα (1993) (RCA/BMG)
* Χρήστος Δάντης – 4 (1994) (RCA/BMG)
* Χρήστος Δάντης - Τάμα (1995) (RCA/BMG)
* Λίτσα Γιαγκούση – Συνέχεια (1995) (RCA/BMG)
* Καίτη Γκρέυ – Όπως Παλιά (1996) (FM Records)
* Σταμάτης Γονίδης-Από δω και πέρα (1996) (RCA/BMG)
* Κώστας Μπίγαλης – Μύθος (1997) (RCA/BMG)
* Διονύσης Σχοινάς – Δημόσια Συγγνώμη (1997) (Columbia/Sony Music)
* Ελίνα Κωνσταντοπούλου – Άκουσε Με (1997) (Mercury/PolyGram)
* Λίτσα Γιαγκούση – Σίγουρα (1997) (RCA/BMG)
* Πασχάλης Τερζής – Παλιόκαιρος (1997)  (Ακτή/Sony Muisic)
* Odyssey  (1997) (FM Records)
* Χρήστος Αντωνιάδης- Ποιος (1998) (FM Records)
* Λίτσα Γιαγκούση – Κακές Συνήθειες (1998) (RCA/BMG)
* Nikos (Νίκος Χατζόπουλος) – Κόσμος (Cosmos) (1998) (FM Records)
* Χρήστος Αντωνιάδης – Γνώμη Σου (1999) (FM Records)
* Κατερίνα Στανίση - Ακόμα σ' αγαπώ (2000) (FM Records)
* Λίτσα Γιαγκούση – Φύλο Ασθενές (2001) (RCA/BMG)
* Στέλιος Ρόκκος – Βήματα (2001) (Nitro Music)
* Κατερίνα Στανίση – Καλά (2002) (FM Records)
* Δημήτρης Κόκοτας – Ένα (2003) (Minos-Emi)
* Χρήστος Πάζης – Μια Στιγμή (2005) (Columbia/Sony Music)
* Αλέκος Ζαζόπουλος - Ελικόπτερο (2009) (Alpha Records)

## Παραπομπές


Κατηγορία:Έλληνες συνθέτες